Βρυξέλλες, 14.12.2004

COM(2004)815 τελικό

2003/0255(COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ κατά τις διατάξεις του εδαφίου 2 του άρθρου 251 παράγραφος 2 της συνθήκης ΕΚ σχετικά με την

κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τους ελάχιστους όρους εφαρμογής της οδηγίας 2002/15/EΚ και των κανονισμών (ΕΟΚ) αριθ. 3820/85 και 3821/85 του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών

2003/0255(COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ κατά τις διατάξεις του εδαφίου 2 του άρθρου 251 παράγραφος 2 της συνθήκης ΕΚ σχετικά με την

κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τους ελάχιστους όρους εφαρμογής της οδηγίας 2002/15/EΚ και των κανονισμών (ΕΟΚ) αριθ. 3820/85 και 3821/85 του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών

(Κείμενο που παρουσιάζει ενδιαφέρον για τον ΕΟΧ)

1- ΙΣΤΟΡΙΚΟ

+++++ TABLE +++++

2- ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η οδηγία 88/599/ΕΟΚ του Συμβουλίου, της 29ης Νοεμβρίου 1988, καθορίζει κοινά ελάχιστα επίπεδα επιβολής όσον αφορά τους κανόνες για το χρόνο οδήγησης και την περίοδο ανάπαυσης στις οδικές μεταφορές οι οποίοι περιέχονται στον κανονισμό (ΕΟΚ) αριθ. 3820/85, ουσιαστικά ποσοστό 1% των ημερών εργασίας οδηγών οχημάτων που εμπίπτουν στο πεδίο εφαρμογής του κανονισμού και τουλάχιστον 2 συντονισμένους ελέγχους ετησίως διενεργούμενους από δύο ή περισσότερες αρχές επιβολής κρατών μελών. Η ελευθέρωση του τομέα των οδικών μεταφορών, η εγκαθίδρυση της ενιαίας αγοράς, η επακόλουθη ανάδειξη των οδικών μεταφορών ως του κυρίαρχου τρόπου εσωτερικών μεταφορών και ο οξύς ανταγωνισμός ο οποίος επικρατεί επί του παρόντος στον τομέα αξίζουν τη βελτίωση στην επιβολή των κοινοτικών κοινωνικών κανόνων.

Έχοντας τα ανωτέρω υπόψη η Επιτροπή πρότεινε την ποσοτική αύξηση των ελέγχων, την ποιοτική τους βελτίωση και την αντιμετώπιση του θέματος της εναρμονισμένης προσέγγισης όσον αφορά παραβάσεις και κυρώσεις.

Σχετικά με την ποσοτική αύξηση ελέγχων, η Επιτροπή πρότεινε άνοδο του ελάχιστου ποσοστού σε 3% αμέσως, με μεγαλύτερο ποσοστό ελέγχων του είδους αυτού διενεργούμενων στις εγκαταστάσεις (τουλάχιστον 50% έναντι 25% επί του παρόντος), καθώς και αυξημένο ελάχιστο ποσοστό διενεργούμενων παροδίων ελέγχων (τουλάχιστον 30% έναντι 15% επί του παρόντος). Όσον αφορά τους συντονισμένους ελέγχους η Επιτροπή πρότεινε την αύξηση του ελάχιστου από δύο σε έξι ετησίως ώστε να ενθαρρυνθούν μεγαλύτερη συνεργασία και ανταλλαγή βέλτιστων πρακτικών σε επίπεδο πράξης μεταξύ αρχών επιβολής.

Για τη βελτίωση της ποιότητας των ενεργειών επιβολής, η Επιτροπή πρότεινε ελάχιστη κατάρτιση και εξοπλισμό για το προσωπικό επιβολής, την ανάπτυξη και εφαρμογή εθνικής στρατηγικής για επιβολή εκ μέρους των κρατών μελών, τον ορισμό συντονιστικού οργάνου για την επιτήρηση της στρατηγικής αυτής και τήρηση επαφής με τις αρχές επιβολής άλλων κρατών μελών. Από άποψη οδικής υποδομής θα έπρεπε να δημιουργηθούν επαρκείς χώροι στάθμευσης ώστε οι οδηγοί να έχουν τη δυνατότητα να αναπαύονται και να διευκολύνονται οι παρόδιοι έλεγχοι. Από άποψη συνεργασίας μεταξύ αρχών επιβολής των κρατών μελών θα έπρεπε να συγκροτηθεί επιτροπή για τη διευκόλυνση της ανταλλαγής βέλτιστων πρακτικών, την προετοιμασία κοινών κανόνων για την εκτίμηση επικινδυνότητας επιχειρήσεων με σκοπό τη στοχοθέτηση ενεργειών επιβολής, την επίτευξη συμφωνίας όσον αφορά ομοιόμορφα δικαιολογητικά ως αποδεικτικά για άδεια ασθενείας και ετήσια άδεια καθώς και τα κριτήρια για κοινή ηλεκτρονική ανταλλαγή στοιχείων και επεξεργασμένων πληροφοριών. Επίσης προβλέπονταν κοινές ευκαιρίες κατάρτισης.

Όσον αφορά την κοινή προσέγγιση για παραβάσεις και κυρώσεις, η Επιτροπή πρότεινε τα κράτη μέλη να παράσχουν στις εθνικές τους αρχές επιβολής τη δυνατότητα προσωρινής ακινητοποίησης οχήματος, συνοδευόμενη από άλλες εξειδικευόμενες κυρώσεις. Για όσους στην αλυσίδα των μεταφορών η παράβαση των εν λόγω κανόνων είχε ως αποτέλεσμα κέρδη, προτάθηκαν οικονομικές κυρώσεις ανάλογες. Καταρτίστηκε κοινός κατάλογος σοβαρών παραβάσεων για τις οποίες τα κράτη μέλη όφειλαν να κοινοποιούν τις επιβληθείσες κυρώσεις. Στη συνέχεια η Επιτροπή θα καταρτίζει έκθεση με ανάλυση των προστίμων που επιβλήθηκαν για σοβαρές παραβάσεις και συμπεράσματα όσον αφορά την έκταση στην οποία οι κυρώσεις αυτές θα έπρεπε να εναρμονιστούν.

3- ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Το Συμβούλιο επέφερε στην πρόταση της Επιτροπής ορισμένες ουσιώδεις τροποποιήσεις οι οποίες κατά το μεγαλύτερο μέρος τους είναι αποδεκτές διότι διασφαλίζουν την τελική επίτευξη των στόχων της.

Η πρώτη αφορά τις διατάξεις σχετικά με τις κυρώσεις και τις σοβαρές παραβάσεις. Το Συμβούλιο πήρε τις διατάξεις σχετικά με την ακινητοποίηση οχημάτων, τη διαθέσιμη στις αρμόδιες αρχές σειρά κυρώσεων καθώς και τη συνυπευθυνότητα και τις ενδεδειγμένες οικονομικές κυρώσεις για την αλυσίδα μεταφορών όσον αφορά παραβάσεις και τις εισήγαγε στην αδελφή πρόταση κανονισμού για τους χρόνους οδήγησης και τις περιόδους ανάπαυσης ο οποίος θα αντικαταστήσει τον υφιστάμενο κανονισμό (ΕΟΚ) αριθ. 3820/85. Καθώς τα θέματα αυτά αφορούν περισσότερο παραβάσεις των διατάξεων του κανονισμού και αρμόζουν καλύτερα στην πρόταση εκείνη, η Επιτροπή είναι ικανοποιημένη που τοποθετήθηκαν εκεί. Επιπλέον, επειδή οι διατάξεις του κανονισμού εφαρμόζονται άμεσα, θα υπάρχει μεγαλύτερος βαθμός ομοιομορφίας κατά την εφαρμογή. Πάντως η Επιτροπή εκφράζει τη λύπη της που το Συμβούλιο δεν θεώρησε ορθό να περιλάβει κοινό ορισμό σοβαρών παραβάσεων των κοινωνικών κανόνων. Αυτό καθιστά λιγότερο καλά εστιασμένο σχετικό άρθρο σύμφωνα με το οποίο απαιτείται από την Επιτροπή να υποβάλλει έκθεση σχετικά με τις κυρώσεις που έχουν επιβληθεί από τα κράτη μέλη για σοβαρές παραβάσεις.

Τη δεύτερη τροποποίηση αποτελεί η σύνδεση της αύξησης του συνολικού ελάχιστου ποσοστού ελέγχων, καθώς και του αυξημένου ελαχίστου ποσοστού ελέγχων προς διεξαγωγή στις εγκαταστάσεις ή παροδίως, με την εισαγωγή του ψηφιακού ταχογράφου. Για τον λόγο αυτό το Συμβούλιο πρότεινε σταδιακή αύξηση, πρώτα στο ποσοστό των ελαχίστων ελέγχων παροδίως και στις εγκαταστάσεις από την 01.01.2008 και δεύτερο με αύξηση των ελαχίστων επιπέδων ελέγχων από 01.01.2009 και μετά. Η κίνηση προς ελάχιστο ύψος 3% δεν είναι πλέον άμεση, όπως πρότεινε η Επιτροπή, αλλά μόνον από το έτος 2011, με ενδιάμεσο στάδιο 2% μόνο από 01.01.2009. Δεδομένου ότι αρκετά κράτη μέλη ήδη τώρα πραγματοποιούν περισσότερους από 2% ελέγχους χωρίς το ευεργέτημα του ψηφιακού ταχογράφου, αυτό δεικνύει έλλειψη φιλοδοξιών εκ μέρους των κρατών μελών. Η Επιτροπή πάντως είναι έτοιμη να συμβιώσει με τη μακρά καθυστέρηση, θεωρώντας ως δεδομένο ότι μετά τη μακρά αυτή περίοδο προσαρμογής όλα τα κράτη μέλη πρέπει να είναι σε θέση να οργανωθούν ώστε να καλύψουν ευχερώς τις αυξημένες ελάχιστες απαιτήσεις. Επίσης το Συμβούλιο περιόρισε σε 4% κάθε περαιτέρω δυνατή αύξηση του ελαχίστου ποσοστού ελέγχων μέσω επιτροπολογίας, με τον όρο ότι αυτό θα μπορεί να πραγματοποιείται μόνον από το έτος 2013 και μετά και εφόσον το 90% των ελεγχόμενων οχημάτων θα είναι εφοδιασμένα με ψηφιακό ταχογράφο. Αποκλίνοντας από την πρόταση της Επιτροπής, η ρύθμιση αυτή θέτει οροφή για περαιτέρω αυξήσεις μέσω επιτροπολογίας. Δείχνει όμως τη βούληση του Συμβουλίου να εξετάσει υψηλότερα επίπεδα επιβολής και υπό την έννοια αυτή γίνεται δεκτή με ικανοποίηση ως θετικό, αν και με καθυστέρηση, σήμα όσον αφορά τη δέσμευση για επιβολή. Είναι πιθανό ότι μέχρι το έτος 2013 ο όρος που αφορά τους ψηφιακούς ταχογράφους θα έχει πληρωθεί. Για τον λόγο αυτό στο άρθρο 3 τα κράτη μέλη έχουν προσθέσει ότι κατά τη διάρκεια των ελέγχων πρέπει να συλλέγονται και στατιστικά δεδομένα σχετικά με τον τύπο ταχογράφου και ότι οι έλεγχοι δεν πρέπει να γίνονται με διακρίσεις ανάλογα με το χρησιμοποιούμενο ταχογράφο.

Η τελευταία μείζων τροποποίηση είναι ο αποκλεισμός της επιβολής των κανόνων για κατά τομέα χρόνους εργασίας της οδηγίας 2002/15/EΚ από το πεδίο εφαρμογής της προταθείσας οδηγίας. Ενώ η Επιτροπή αδυνατούσε να κατανοήσει τη λογική οδηγίας που είχε ως στόχο την ενισχυμένη επιβολή κοινοτικών κοινωνικών κανόνων και η οποία παρόλα αυτά απέκλειε ορισμένα βασικά κοινωνικά στοιχεία, ευρισκόμενη μπροστά στην αντίθεση της πλειονότητας των κρατών μελών και προκειμένου να διευκολυνθεί η συμφωνία για το θέμα αυτό στο Συμβούλιο η Επιτροπή συμφώνησε να αποκλειστούν οι κανόνες αυτοί από την πρόταση.

Επιπλέον, το Συμβούλιο προχώρησε σε διάκριση μεταξύ αφενός του ορισμού συντονιστικού οργάνου με σκοπό διεθνή διασύνδεση για τη συλλογή στατιστικών στοιχείων από τις αρμόδιες αρχές και το συσχετισμό τους με τους αντίστοιχους αριθμούς σε άλλα κράτη μέλη και αφετέρου προαιρετικού συντονιστικού οργάνου για την ανάπτυξη και επιτήρηση της εφαρμογής εθνικής στρατηγικής για την επιβολή. Για ορισμένα κράτη μέλη οι δύο αυτές λειτουργίες θα ήταν δυνατό να αναληφθούν από δύο διαφορετικά όργανα. Η Επιτροπή θεωρεί ικανοποιητική τη δέσμευση για εθνική στρατηγική επιβολής και για κάποιο μέτρο συντονισμού μεταξύ αρμοδίων αρχών, τουλάχιστον όσον αφορά τα άλλα κράτη μέλη και την Επιτροπή.

Η Επιτροπή δέχθηκε στο σύνολό τους ή εν μέρει εικοσιμία από τις τριανταοκτώ τροπολογίες που προτάθηκαν από το Ευρωπαϊκό Κοινοβούλιο στην πρώτη του ανάγνωση. Το Συμβούλιο περιέλαβε οκτώ, ως είχαν, καταρχήν, ή εν μέρει, στη κοινή του θέση. Αν και χωρίς έκδοση τροποποιημένης πρότασης μετά την πρώτη ανάγνωση του Κοινοβουλίου, η Επιτροπή αποσαφήνισε στο Συμβούλιο κατά τη διάρκεια των συζητήσεων στο όργανο αυτό ποίες κοινοβουλευτικές τροπολογίες υποστηρίζει και ποιες απορρίπτει καθώς και τους λόγους για τη θέση της αυτή.

4- ΛΕΠΤΟΜΕΡΗ ΣΧΟΛΙΑ ΤΗΣ ΕΠΙΤΡΟΠΗΣ

4 . 1 Τροπολογίες που έγιναν δεκτές από την Επιτροπή και ενσωματώθηκαν πλήρως ή μερικώς στην κοινή θέση

Οι παραπομπές που ακολουθούν αναφέρονται σε αιτιολογικές σκέψεις και άρθρα της κοινής θέσης.

Τροπολογία 3. Το κείμενο της τροπολογίας αυτής αντικατοπτρίζει το στόχο των βασικών κοινωνικών μέτρων για τα οποία με την οδηγία αυτή προβλέπονται τα μέτρα επιβολής. Το Συμβούλιο το παρενέβαλε στο σημείο 1 του αιτιολογικού κατά τρόπο ελαφρά διαφορετικό.

Τροπολογία 12(μέρος). Η τροπολογία επιβεβαιώνει ότι ο τίτλος και ο στόχος της προτεινόμενης οδηγίας έχουν συνέπεια. Η παράμετρος αυτή ενσωματώνεται στην κοινή θέση.

Τροπολογία 21. Τα στατιστικά στοιχεία που συλλέγονται για ελέγχους θα περιλαμβάνουν πλέον και τον τύπο ταχογράφου που χρησιμοποιείται ώστε να αποφεύγονται οι διακρίσεις και να διαπιστώνεται ευχερέστερα κατά πόσον έχει τηρηθεί ο όρος για περαιτέρω αύξηση του ποσοστού ελέγχων που περιέχεται στο άρθρο 2(2) δεύτερη παράγραφος. Η Επιτροπή θα μπορούσε να δεχθεί να περιλαμβάνεται και η χώρα ταξινόμησης, πράγμα που δεν περιλήφθηκε στην κοινή θέση.

Τροπολογία 42. Στο παράρτημα Ι Μέρος Α η Επιτροπή δέχεται ότι οι παρόδιοι έλεγχοι που είναι δυνατό να καλύπτουν εβδομαδιαίους και ανά δεκαπενθήμερο χρόνους οδήγησης καθώς και εβδομαδιαίες περιόδους ανάπαυσης. Ενώ όμως το Συμβούλιο "Μεταφορές" στις 11 Ιουνίου 2004 έφθασε σε πολιτική συμφωνία σχετικά με την τροποποιημένη πρόταση της Επιτροπής για τους χρόνους οδήγησης και τις περιόδους ανάπαυσης, βάσει της οποίας ορίζεται εβδομαδιαίο όριο χρόνου οδήγησης, η κοινή θέση για την επιβολή των κανόνων αυτών δεν προβλέπει έλεγχο για το νέο αυτό όριο παροδίως. Προβλέπεται μόνο να περιληφθούν παρόδιοι έλεγχοι για εβδομαδιαίες περιόδους ανάπαυσης. Για την Επιτροπή αυτό αποτελεί σημαντική απωλεσθείσα ευκαιρία όσον αφορά τους ελέγχους για το χρόνο οδήγησης.

4.2 Τροπολογίες που έγιναν δεκτές από την Επιτροπή και δεν περιλήφθηκαν στην κοινή θέση

Τροπολογία 5. Η τροπολογία αυτή θέτει ως στόχο τη διαλειτουργικότητα στα εθνικά συστήματα επιτήρησης. Η Επιτροπή δέχθηκε το σημείο αυτό με την επιφύλαξη του συντονισμού σε επίπεδο ΕΕ. Ενώ η κοινή θέση του Συμβουλίου παραλείπει κάθε αναφορά σε διαλειτουργικότητα, διατηρεί τη δυνατότητα να αποτελέσει το σημείο αυτό μέρος της αποστολής της νέας επιτροπής που θα συγκροτηθεί βάσει του άρθρου 13.

Τροπολογίες 6, 7, 20, 63 και 29 (μερικά). Οι τροπολογίες αυτές επιδιώκουν την ενίσχυση του στόχου της πρότασης με τη χρησιμοποίηση σαφέστερης διατύπωσης. Η κοινή θέση όμως διατηρεί το αρχικό κείμενο της πρότασης.

Τροπολογία 19 (μερικώς). Η τροπολογία εισάγει για τις αρχές επιβολής των κρατών μελών την απαίτηση να διασφαλίζουν ισόρροπη προσέγγιση ελέγχου στις εγκαταστάσεις επιχειρήσεων, ορίζοντας ότι το 50% τουλάχιστον των ελέγχων θα καλύπτουν ΜΜΕ. Η κοινή θέση δεν επιβάλλει την υποχρέωση αυτή.

Τροπολογία 24 (μερικώς). Η τροπολογία προτείνει διάφορα παραδείγματα όπου πρέπει να γίνει πρόβλεψη για σημεία ελέγχου. Η Επιτροπή υποστήριξε στο σύνολό της τη φράση που αφορά άλλες "ασφαλείς τοποθεσίες". Η κοινή θέση προτιμά να μην εισέλθει σε λεπτομέρειες σχετικά με τη διάταξη που αφορά τα σημεία ελέγχου.

Τροπολογία 26. Η τροπολογία έχει σκοπό να εξασφαλίσει ότι οδηγοί που κοιμούνται δεν οχλούνται για διενέργεια ελέγχου χωρίς αυτό να είναι απαραίτητο. Ενώ το Συμβούλιο διατέθηκε ευμενώς για την πρόθεση που κινεί την τροπολογία αυτή, θεώρησε εξαιρετικά προβληματική την πρακτική εφαρμογή.

Τροπολογία 28. Η τροπολογία τονίζει ότι, όσον αφορά την αμοιβαία συνδρομή μεταξύ κρατών μελών, δυνητικές παραβάσεις θα ερευνώνται από το κράτος μέλος έδρας με ελέγχους στις εγκαταστάσεις της αντίστοιχης επιχείρησης. Η κοινή θέση διατηρεί την αρχική διατύπωση, δεδομένου ότι το Συμβούλιο θεωρεί ότι το άρθρο 6 παράγραφος 4 καλύπτει το θέμα αυτό.

Τροπολογία 31. Η τροπολογία θέτει για τα κράτη μέλη την υποχρέωση να δημοσιεύουν τα δεδομένα που συγκεντρώνονται. Το Συμβούλιο θεώρησε ότι η διετής έκθεση της Επιτροπής που ενσωματώνει εξειδικευμένα δεδομένα από τα κράτη μέλη ήταν επαρκής.

Τροπολογία 32. Η τροπολογία επιδιώκει να εξασφαλίσει ότι κάθε κύρωση, περιλαμβανομένης της προσωρινής ακινητοποίησης οχήματος, θα πραγματοποιείται χωρίς διακρίσεις. Το Συμβούλιο μετέφερε το άρθρο για τις κυρώσεις και την ακινητοποίηση στην αδελφή πρόταση για τους χρόνους οδήγησης και τις περιόδους ανάπαυσης, όπου στην κοινή θέση για την πρόταση αυτή κατά τις διατάξεις του άρθρου 19 παράγραφος 1 στα χαρακτηριστικά των προς εφαρμογή κυρώσεων περιλαμβάνεται η αμεροληψία.

Τροπολογίες 35 - 37. Η πρώτη τροπολογία επιδιώκει διατύπωση περισσότερο περιεκτική για κάθετι που αποτελεί σοβαρή παράβαση της διάταξης για το μέγιστο χρόνο εργασίας στην οδηγία 2002/15/ΕΚ. Το Συμβούλιο αποφάσισε να αφαιρέσει την οδηγία αυτή από το πεδίο εφαρμογής της πρότασης και να μην ασχοληθεί με οποιουδήποτε είδους κοινό κατάλογο σοβαρών παραβάσεων. Έτσι παύουν να έχουν νόημα η παραπομπή σε εκείνους στους οποίους εφαρμόζεται ο κατάλογος καθώς και η ημερομηνία κοινοποίησης συγκεκριμένων κυρώσεων. Πάντως η κοινή θέση στην αδελφή πρόταση για τους χρόνους οδήγησης και τις περιόδους ανάπαυσης ορίζει στο άρθρο 19 παράγραφος 1 και στο άρθρο 27 ότι τα κράτη μέλη πρέπει να πληροφορούν την Επιτροπή σχετικά με τους κανόνες τους για κυρώσεις εντός ενός έτους.

Τροπολογία 39. Η τροποποίηση εξειδικεύει το χαρακτήρα της έκθεσης της Επιτροπής σχετικά με τις κυρώσεις. Η κοινή θέση διατηρεί μόνη την απαίτηση για υποβολή έκθεσης όσον αφορά σοβαρές παραβάσεις, απαλείφοντας τον κοινό κατάλογο σοβαρών κυρώσεων.

Τροπολογία 40 . Η τροπολογία παρέχει στην Επιτροπή την δυνατότητα ευελιξίας όσον αφορά δημοσίευση κατευθυντήριων γραμμών σχετικά με την τακτική επιβολής σε έγγραφο ξεχωριστό από την υφιστάμενη σήμερα διετή έκθεση. Η κοινή θέση διατηρεί την αρχική διατύπωση.

4.3 Τροπολογίες που απορρίφθηκαν από την Επιτροπή αλλά ενσωματώθηκαν στην κοινή θέση

Τροπολογία 19 (μέρος). Η τροπολογία επιστρέφει στην υφιστάμενη κατάσταση όπου το 15% του υφιστάμενου ελάχιστου ποσοστού ελέγχων ημερών εργασίας που πρέπει να διενεργείται πραγματοποιούνται παροδίως. Η κοινή θέση αντικατοπτρίζει το σημείο αυτό προσωρινά μεταθέτοντάς το στη συνέχεια σε 30% τουλάχιστον μετά την 01.01.2008.

Τροπολογία 23 (μέρος). Η κοινή θέση περιλαμβάνει απαίτηση για τα κράτη μέλη να τηρούν φάκελο με δεδομένα που έχουν συλλεχθεί κατά το προηγούμενο έτος.

Τροπολογία 27. Η κοινή θέση απαγορεύει τη διάκριση στους παροδίους ελέγχους με βάση το γεγονός ότι το όχημα είναι εφοδιασμένο με αναλογικό ή ψηφιακό ταχογράφο.

4.4 Τροπολογίες που απορρίφθηκαν από την Επιτροπή και δεν περιλήφθηκαν στην κοινή θέση

Τροπολογίες 1, 15, 34 και 66. Οι τροπολογίες αυτές απαιτούν να περιλαμβάνουν οι έλεγχοι τις βεβαιώσεις οδηγών από τρίτες χώρες. Ήδη όμως ο σχετικός κανονισμός προβλέπει εκτενέστερη απαίτηση ελέγχου για τα κράτη μέλη.

Τροπολογία 11. Η τροπολογία απαιτεί παραπομπή στον νέο κανονισμό που προτείνεται για να αντικαταστήσει τον υφιστάμενο κανονισμό (EΟΚ) αριθ. 3820/85. Αυτό είναι περιττό αφού μετά την έκδοση η παραπομπή στον τελευταίο κανονισμό εκλαμβάνεται ως παραπομπή στο νέο κανονισμό.

Τροπολογίες 13, 14 και 16. Οι τροπολογίες αυτές περιλαμβάνουν τον ορισμό του οδηγού και τη σχέση μεταξύ των κανόνων AETR και κοινοτικών κανόνων σχετικά με τους χρόνους οδήγησης και τις περιόδους ανάπαυσης. Η κοινή θέση στην αδελφή πρόταση για τους χρόνους οδήγησης και τις περιόδους ανάπαυσης περιέχει διαφορετικό ορισμό και σχέση που θα μπορούσε να ισχύουν για την πρόταση που αφορά την επιβολή.

Τροπολογίες 18, 30, 41. Οι τροπολογίες αυτές είναι εσφαλμένες από άποψη διαδικαστική ή θεσμική. Αύξηση του ποσοστού ημερών εργασίας προς έλεγχο δεν είναι δυνατό να επιτραπεί μόνο από την Επιτροπή και το Κοινοβούλιο. Αμετάκλητη ομοιόμορφη ερμηνεία των κανόνων αυτών δεν είναι δυνατό να πραγματοποιηθεί από μεμονωμένα κράτη μέλη αλλά μόνο σε κοινοτική βάση. Οι νομοθετικές διατάξεις επιτροπολογίας δεν παρέχουν τη δυνατότητα νομικής απαίτησης για αντιπροσώπευση κοινωνικών εταίρων.

Τροπολογίες 22, 25. Οι απαιτήσεις για τη διατήρηση αυτού του επιπέδου λεπτομέρειας στους φακέλους ελέγχων φαίνεται δυσανάλογη. Παρομοίως, η απαίτηση ισορροπίας στην ένταση ελέγχων μεταξύ τοποθεσιών φαίνεται εξαιρετικά σχολαστική.

Τροπολογία 33. Η αμοιβαία συνδρομή μεταξύ κρατών μελών κατά την επιβολή κυρώσεων για παραβάσεις που διαπιστώνονται έχει αντικατασταθεί από την εισαγωγή της εξωεδαφικότητας για κυρώσεις στην αδελφή πρόταση για χρόνους οδήγησης και περιόδους ανάπαυσης.

Τροπολογία 38. Η Επιτροπή δεν πρέπει να δεσμευτεί να υποβάλει πρόταση για την εναρμόνιση των κυρώσεων πριν την έκδοση της έκθεσής της για τις κυρώσεις.

5- ΣΥΜΠΕΡΑΣΜΑ

Η Επιτροπή, αν και θα προτιμούσε να περιληφθεί η επιβολή κανόνων για τους χρόνους εργασίας, ο κοινός κατάλογος για σοβαρές παραβάσεις και ποινές και αύξηση νωρίτερα των ελαχίστων επιπέδων ελέγχου, θεωρεί ότι η κοινή θέση που εκδόθηκε στις 9.12.2004 με ειδική πλειοψηφία ακολουθεί ευρέως τους σκοπούς και την προσέγγιση της πρότασής της και είναι σε θέση να την υποστηρίξει.